# Парк "Рамиз", село Црънча

Николай Даутов

Парк „Рамиз“ се намира на около 850 m от центъра на с. Црънча, община Доспат. Построен е по инициатива и със средствата (над 1 млн. лв.) на Васил Байрактаров, роден в селото, дългогодишен емигрант в Чикаго, САЩ. Открит е на 17 юни 2023 г.

Комплексът е с площ от 6 дка. Изграден е върху имот на Байрактаров. Разполага с голям паркинг, футболно игрище с изкуствена трева, тенис корт (може да се ползва и като волейболно игрище), неголяма сцена, детска площадка, барбекю с покрита и закрита част, чешма и санитарен възел, които са свързани с алеи.

Паркът е изграден в памет на бащата на дарителя – Рамиз, починал през 2021 г. Образът му и този на неговата съпруга Емине са поставени на чешмата в центъра на комплекса. Базата може да се ползва напълно безплатно от жителите и гостите на Црънча по всяко време на денонощието. Тя, а също и пътя до нея, са осветени през тъмната част на денонощието.

На 400 m от парка се намира тракийското светилище Скалето – историческа и природна забележителност. Особено впечатляващи са панорамните гледките към планините Пирин, Славянка, Шарлия, Църна гора, Смѝница и Боздаг, а също и към близките села Любча и Ваклиново.

© Николай Даутов

© Български турист

## Галерия